Piketētāji pret Zatleru. Foto: Gints Ivuškāns, F64

Policija atņem plakātus un sastāda protokolu par Zatlera politikas kritizēšanu

Trešdienas vakarā vairāki Zatlera Reformu partijas kritiķi, kas jau otrdien sarīkoja protestu pret koalīcijas veidošanu ar “Saskaņas centru”, tika aizturēti Rīgas centrā un nogādāti Valsts policijas iecirknī Allažu ielā. Zatlers apgalvo, ka par to neko nezinot. Aizturēšana bijusi vajadzīga, lai “precīzi noskaidrotu visas lietas”, apgalvo policijas pārstāvis.

Bijusī Saeimas deputāte Vaira Paegle Ir.lv norāda, ka policija nepārzina likumus, jo spontāni piketi, kāds esot arī šis un iepriekš pie Saeimas notikušais, nav iepriekš jāpiesaka.

Protestētāji tika aizturēti ap pulksten 19 un atbrīvoti no iecirkņa ap 21.30 pēc protokolu sastādīšanas. Par to Ir.lv informēja viena no aizturētajām protestētājām Aina Līsmane. Policijas iecirknī tika nogādāti seši cilvēki – trīs protestētāji, kas Valdemāra un Kalpaka ielas stūrī turēja plakātus “Zatlers ir nodevējs”, kā arī trīs cilvēki, kuri bija pienākuši pie protestētājiem aprunāties, taču plakātu viņiem nebija.

Protestētāji apliecināja, ka uzvedušies klusi un nav traucējuši sabiedrisko kārtību. Arī aizturēšana notikusi mierīgi, bez spēka pielietošanas, taču policija nav centusies noskaidrot protestētāju personības, tāpat viņiem nav izskaidrots, kāpēc ir jāiet “aprunāties” uz policijas mikroautobusu un pēc tam jādodas uz iecirkni.

“Policisti bija pieklājīgi, taču uz atkārtotiem mūsu jautājumiem neviens nekad nepaskaidroja, ko tieši mēs pārkāpjam. Viens no policistiem sacīja, ka viņš ir saņēmis “ziņu no augšas”, ka visi ir jānogādā iecirknī,” stāstīja viens no protestētājiem, kas nosauca savu vārdu Ir.lv, taču lūdza to nepubliskot.

Policijas iecirknī sastādīti protokoli, atņemti plakāti un krekli ar uzrakstiem “Valdi, prātiņ, nāc mājās! Pārdomā!”, taču policija nav izskaidrojusi, kāds ir pieļautais pārkāpums un kas notiks tālāk.

Sāktas administratīvās lietas

Par Zatleru kritizējušajiem vēlētājiem Valsts policijā sāktas sešas administratīvās lietas, proti, par katru nesankcionēto piketētāju sava lieta, ceturtdien Ir.lv informēja Rīgas reģiona policijas pārstāvis Toms Sadovskis.

Lietas sāktas, pamatojoties uz Administratīvo pārkāpumu kodeksa 174.3 pantu par nesankcionētu piketu. Par to var sodīt ar brīdinājumu vai naudas sodu fiziskajām personām līdz divsimt piecdesmit latiem vai administratīvo arestu līdz piecpadsmit diennaktīm. Ja policija nolems, ka ir piemērojams sods, lietas nodos izskatīšanai tiesā.

Uz jautājumu, kas policijai ziņojis par mierīgajiem piketētājiem trešdien pie Kongresu nama, vai pati policija izrādījusi iniciatīvu, viņus aizturot, ja šajā vietā viņi atradās jau otro dienu, Sadovskis nevarēja atbildēt.

Ir.lv taujāts, vai patiešām bija nepieciešama šo piketētāju aizturēšana, policijas pārstāvis teica, ka aizturēšanu nevajagot uzskatīt par soda līdzekli, “tā ir procedūra”. Aizturēšana tiek veikta, lai noskaidrotu personu identitāti un paņemtu paskaidrojumus. “Tā ir viskorektākā rīcība, lai nodrošinātu likuma precīzu īstenošanu,” teica Sadovskis.

Bijusī deputāte: policija nepārzina likumus

Kā Ir.lv teica bijusī Saeimas deputāte Vaira Paegle, likums “Par sapulcēm, gājieniem un piketiem” noteic, ka pasākums piesakāms vien tad, ja tas tiek publiski izsludināts. Viņasprāt, spontāni piketi, kāds ir arī šis un iepriekš pie Saeimas notikušais, nav jāreģistrē. “Tātad policija pati nepārzina likumus, ja uzstāj, ka pikets bija nesankcionēts,” secina Paegle.

Likuma attiecīgais pants nosaka, ka piketa organizatoriem ir jāiesniedz pieteikums vien tad, “ja pikets tiek publiski izsludināts” (likuma 12.panta 2.daļa). Katrā ziņā pieteikums ir jāiesniedz tad, ja sapulce, gājiens vai pikets traucē transporta un gājēju kustību.

Valsts policija ceturtdien pēcpusdienā izplatījusi paziņojumu, ka informāciju par piketu pie Kongresu nama policija saņēmusi plkst. 18.37. Piketētāji aizturēti, “jo policijas rīcībā nebija informācija, ka pikets būtu pieteikts atbilstoši likumam “Par sapulcēm, gājieniem un piketiem”.

Toms Sadovskis Ir.lv teica, ka policija izvērtēs, vai šis pikets bija jāsaskaņo vai ne.

Zatlers: neko nezinu

ZRP priekšsēdētājs Valdis Zatlers uz Ir.lv jautājumu, kā vērtē protestētāju aizturēšanu, ceturtdienas rītā sacīja, ka neko par to nezinot. “Cilvēkiem ir brīvas tiesības paust savu viedokli,” sacīja Zatlers. Viņš noraidīja, ka kāds no ZRP būtu policijai sūdzējies par nesankcionēto protestu. ZRP premjera amata kandidāts Edmunds Sprūdžs Ir.lv sacīja, ka “ir ļoti cienījami, ja cilvēkiem ir viedoklis, ko viņi gatavi paust un aizstāvēt, bet varbūt viņu izvēlētā forma nav bijusi tā efektīvākā”.

Savukārt premjers Valdis Dombrovskis (Vienotība) sacīja, ka lūgs sīkāku informāciju par notikušo no iekšlietu ministra pienākumu izpildītāja, un tad varētu sniegt savu viedokli šajā jautājumā.

Jau ziņots, ka vairāki Latvijas pilsoņi ar pašgatavotiem plakātiem Rīgas centrā pauduši savu neapmierinātību ar ZRP lēmumu par koalīcijas veidošanu ar SC. Protestētāji uzskata, ka ZRP lēmums par koalīciju ar SC ir nepareizs un nākamā valdība jāveido ZRP kopā ar “Vienotību” un Nacionālo apvienību.

“Zatlers atlaida Saeimu, lai izbeigtu oligarhu varu Latvijā, es biju lepns par šo lēmumu un atbalstīju arī viņa partijas veidošanu. Bet tagad viņš ir piemānījis savus vēlētājus, jo gatavs veidot valdību ar partiju, kas līdz šim ir vienmēr balsojusi oligarhu interesēs. Lai SC vispirms nākamos trīs gados ar saviem balsojumiem pierāda, ka ir pelnījuši būt valdībā, un tad varbūt pat es to atbalstīšu,” skaidroja protestētājs.

Uz jautājumu, vai aizturētie turpinās savu viedokļa paušanu arī rīt, vīrietis sacīja: “Mums visiem ir bērni mājās, mēs nevaram atļauties arī nākamo vakaru pavadīt policijas iecirknī. Ceru, ka citi cilvēki turpinās izteikties.”